4 หุ้นสื่อสารตัวเต็ง เข้ารายงานตัวประมูล 4G คลื่น 900 MHz
JAS-DTAC-ADVANC-TRUE เข้ารายงานตัวประมูล 4G คลื่น 900 MHz คาดราคาประมูลไม่น่าจะต่ำกว่าคลื่น 1800MHz ที่มีราคาประมูลเฉลี่ย 2,692 ล้านบาท/MHz
15 ธ.ค. 2558

พ.อ.เศรษฐพงศ์ มะลิสุวรรณ รองประธานกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ในฐานะประธานกรรมการกิจการโทรคมนาคม (กทค.) เปิดเผยว่า ผู้ประกอบการทั้ง 4 ราย ได้แก่ 1. บริษัท  แจส โมบาย บรอดแบรนด์ จำกัด บริษัทในเครือบริษัทจัสมิน อินเตอร์เนชั่นแนล จำกัด (มหาชน) หรือ JAS 2. บริษัท ดีแทค ไตรเน็ต จำกัด บริษัทในเครือ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC
อีกทั้ง 3. บริษัท แอดวานซ์ ไวร์เลส เน็ทเวอร์ค จำกัด บริษัทในเครือ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC และ 4. บริษัท ทรูมูฟ เอช ยูนิเวอร์แซล คอมมิวนิเคชั่น จำกัด บริษัทในเครือ บริษัท ทรู คอร์ปอเรชั่น จำกัด (มหาชน) หรือ TRUE ได้เดินทางมาตั้งแต่ช่วงเช้าเพื่อลงทะเบียนและเข้าร่วมพิธีเปิดการประมูลคลื่นความถี่ย่าน 900 MHz และจับสลากเลือกห้องประมูลโดยการประมูลรอบแรกได้เริ่มขึ้นในเวลา 9.00 น.
“การแข่งขันสูงขนาดไหนต้องรอดู ทางกสทช.ได้เตรียมรับ 2 วัน 2 คืน แม้จะเป็น 3วันก็ยังตรึงผู้เข้าร่วมประมูลไม่ให้ออกข้างนอก เพื่อไม่ให้เกิดข้อครหา และเพื่อความโปร่งใส” พ.อ.เศรษฐพงศ์ กล่าว
สำหรับขั้นตอนการประมูลในวันนี้ กทค.กำหนดให้ใช้วิธีการประมูลในรูปแบบของการเปิดประมูลชุดคลื่นความถี่ย่าน 900 MHz พร้อมกันทั้ง 2 ชุดคลื่นความถี่ และดำเนินการประมูลหลายรอบโดยราคาประมูลในแต่ละรอบจะเพิ่มขึ้นตามลำดับ(Simultaneous Ascending Bid Auction) ผู้เข้าร่วมการประมูลจะเสนอราคาสำหรับชุดคลื่นความถี่ที่ต้องการจะประมูล โดยผู้เข้าร่วมประมูลมีสิทธิจะเสนอราคาชุดคลื่นความถี่ชุดใดชุดหนึ่งก็ได้  แต่มีโอกาสเป็นผู้ชนะการประมูลคล่นความถี่ได้เพียงชุดเดียว การประมูลแต่ละรอบผู้เข้าร่วมการประมูลจะมีเวลา 15 นาทีในการเสนอราคา
โดยการประมูลรอบแรกผู้เข้าร่วมประมูลทุกรายจะต้องเสนอราคาในชุดคลื่นความถี่ชุดใดชุดหนึ่งที่ราคา 13,508 ล้านบาท จากนั้นหากเสนอราคาจะต้องเสนอราคาครั้งละ 5%ของราคาขั้นต่ำ 12,864 ล้านบาท คิดเป็นเงินที่เพิ่มขึ้นครั้งละ 644 ล้านบาท
สำหรับการประมูลเริ่มตั้งแต่เวลา 9.00-21.00 น.ของวันที่ 15 ธ.ค.58 จากนั้นจะพักการประมูลตั้งแต่เวลา 21.00-24.00 น. และจะทำการประมูลต่อตั้งแต่เวลา 24.00-06.00 น.จากนั้นจะพักการประมูลตั้งแต่ 06.00-09.00 น.โดยการประมูลจะเป็นเช่นนี้จนกว่าการประมูลจะสิ้นสุดลง ทั้งนี้ผู้เข้าร่วมประมูลมีสิทธิไม่เสนอราคา (Waiver) ได้ 3 ครั้งตลอดระยะเวลาการประมูลโดยสามารถใช้สิทธิได้ 2 วิธีคือ แจ้งใช้สิทธิ และไม่เสนอราคาตามระยะเวลากำหนด
ขณะที่ผู้เข้าร่วมประมูลเมื่อเข้าประมูลแล้วจะไม่สามารถออกนอกพื้นที่ที่กำหนดจนกว่าการประมูลจะสิ้นสุดการประมูล แต่หากมีความจำเป็นและได้รับการอนุญาตให้ออกจากพื้นที่กำหนดก็จะไม่อนุญาตให้กลับห้องประมูลได้อีก ซึ่งเป็นกฎของการประมูลที่ต้องหลีกเลี่ยงการติดต่อสื่อสารกับบุคคลอื่น
ด้านนายฐากร ตัณฑสิทธิ์ เลขาสำนักงาน กสทช. กล่าวเปิดงานประมูลคลื่นความถี่ย่าน 900 MHz ที่มีประธาน กสทช.จากมาเลเซีย ประธาน กสทช. จากกัมพูชา ผู้แทนจากสถานเอกอัครราชฑูตญี่ปุ่น นอร์เวย์ จีน เกาหลีใต้ สิงคโปร์ และสหรัฐอเมริกา ได้เข้าร่วมเป็นสักขีพยานในการประมูลคลื่นความถี่ย่าน 900MHz
ทั้งนี้คาดว่าราคาประมูลคลื่น 900MHz ไม่น่าจะต่ำกว่าคลื่น 1800MHz ที่มีราคาประมูลเฉลี่ย 2,692 ล้านบาท/MHz
เมื่อสิ้นสุดการประมูลครั้งนี้สิ้นสุดลง สำนักงาน กสทช. จะตรวจสอบรับรองผลการประมูลได้ภายใน 1 สัปดาห์ และผู้ชนะการประมูลจะเปิดบริการเทคโนโลยี 4G บนคลื่นความถี่ย่าน 900 MHz ภายในเดือน ก.พ. 59